Diari Oficial de la Generalitat Valenciana


Sumari del DOGV 4952, del 23-02-2005 (2005/1210)

Informació pública de les bases per a la formulació de programes per al desenvolupament d'actuacions urbanístiques integrades del sector S-10.
----------------------------------------------------------------------------------------------------------------------------------------------

### Dades del document

Número de DOGV
:   4952

Data del DOGV
:   23-02-2005

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2005/1210


Organisme emissor
:   Ajuntament de Benejúzar

Tipus de document
:   Anunci

Informació pública de les bases per a la formulació de programes per al desenvolupament d'actuacions urbanístiques integrades del sector S-10. [2005/A1210]
  
Mitjançant un acord del Ple d'este Ajuntament de data 4 de gener de 2005, s'han adoptat les bases següents per a la formulació de programes per al desenvolupament d'actuacions urbanístiques integrades del sector S-10 de Benejúzar.
  
Bases per a la formulació de programes per al desenvolupament d'actuacions urbanístiques integrades del sector S-10 de Benejúzar
  
I. Justificació
  
La legislació urbanística valenciana, en establir que l'activitat urbanística és una funció eminentment pública, permet, de conformitat amb l'article 7 de la Llei Reguladora de l'Activitat Urbanística (LRAU), que l'execució d'actuacions integrades siga empresa, bé per mitjà de gestió directa, sent totes les obres i inversions necessàries per a la urbanització finançades amb fons públics i dutes a terme per òrgans o empreses de l'administració, o bé per mitjans de gestió indirecta, delegant la condició d'agent públic urbanitzador a favor de la iniciativa empresarial privada, sempre que l'alternativa proposada satisfaça raonablement l'interés públic i quede degudament acreditada la seriositat i solvència de l'empresa aspirant a l'adjudicació de l'alternativa.
  
II. Convocatòria
  
D'acord amb tot l'anterior i, per tal d'aplicar el que estableixen els articles 1.1.a, 5.3 de la LRAU i 4.2 de la Llei 6/1998, a fi de suscitar i impulsar la iniciativa privada en el desenvolupament urbanístic, l'Ajuntament de Benejúzar efectua la present convocatòria municipal prèvia, la qual serà sotmesa a informació pública en el Diari Oficial de la Generalitat Valenciana, a fi que els particulars promoguen, elaboren i presenten en concurrència pública alternatives tècniques de programes per al desenvolupament urbanístic d'actuacions integrades, per al desenvolupament de nous sòls, per mitjà del règim de gestió indirecta, sotmeses a directrius definitòries i bases orientatives per a la selecció, si pertoca, de l'urbanitzador, que són fixades per esta corporació.
  
III. Bases orientatives
  
A) Delimitació. L'àmbit de l'actuació per la qual s'efectua la present convocatòria se centrarà en el sector S-10, inclòs en el document de concert previ del nou Pla General d'Ordenació Urbana (PGOU) de Benejúzar.
  
B) Sectorització.
  
La sectorització s'haurà d'ajustar als criteris establits en l'article 20 de la LRAU, atenent, fonamentalment, el mode més idoni per a estructurar la utilització urbanística del territori, configurant el perímetre dels sectors amb eixos viaris i alineacions pròpies de la xarxa primària o estructural de dotacions, o excepcionalment amb els límits del sòl no urbanitzable. En este sentit, l'àmbit del sector és l'indicat en el document de concert previ del nou PGOU de Benejúzar.
  
C) Magnituds de les superfícies urbanitzables.
  
Les magnituds del sector seran aquelles que millor satisfacen els criteris generals de la present convocatòria, tenint en compte el que ja s'ha previst en l'avanç del PGOU.
  
D) Exigències mínimes de planejament.
  
Les exigències mínimes de planejament, així com la resta de les condicions urbanístiques i determinacions de la LRAU i del Reglament de Planejament de la Comunitat Valenciana.
  
Haurà de quedar plenament garantida l'adequada connexió i integració del sector amb les xarxes d'infraestructures, comunicacions i serveis públics existents.
  
E) Exigències de qualitat de l'ordenació i de la urbanització.
  
Seran criteris degudament ponderats per l'administració actuant el fet que la proposta d'ordenació, a més de complir els estàndards exigits per la legislació aplicable, observe un major rigor en benefici de l'interés públic; així com que les obres d'urbanització, a més de ser realitzades amb materials de qualitat, incloguen unitats d'obra que incorporen, a les indústries que s'instal·len en el futur immediat dins del sector, les més modernes tecnologies existents en el mercat de les comunicacions.
  
En qualsevol cas, s'estableix com a criteri fonamental la solució o proposició que tinga en compte la integració del projecte que s'ha d'executar dins de l'entorn físic i mediambiental al qual es vincula.
  
F) Criteris complementaris d'adjudicació.
  
Es valoraran, amb vista a la selecció d'urbanitzador, aquelles alternatives tècniques que en les seues respectives proposicions juridicoeconòmiques i economicofinanceres assumisquen algun o alguns dels compromisos següents.
  
Aquelles que, respecte a les majors qualitats d'obres d'urbanització, assumisquen costos d'urbanització més raonables, és a dir oferisquen una millor relació qualitat - preu.
  
Aquelles que assumisquen terminis d'execució més breus. En tal sentit, la brevetat dels terminis es considerarà d'acord amb les obres incloses en el projecte que cal executar.
  
Com a element fonamental, es tindrà en compte la proposta que presente un disseny més adequat a l'entorn.
  
G) Capacitat dels concursants.
  
Podran participar elaborant i presentant alternatives tècniques totes aquelles persones naturals que es troben en plena possessió de la seua capacitat jurídica i d'obrar, i les jurídiques legalment constituïdes, que no estiguen incloses en cap de les excepcions previstes en la normativa de contractació administrativa i la resta de disposicions legals aplicables.
  
Quan, en representació d'una societat o agrupació d'interés urbanístic, concórrega algun membre seu, haurà de justificar documentalment que hi està facultat. Els poders i documents acreditatius de la personalitat s'adjuntaran a la documentació i hauran de ser degudament validats per a este procediment en la Secretaria General de la corporació.
  
H) Termini de presentació d'alternatives tècniques.
  
Sense perjudici que la legislació autonòmica valenciana permet a qualsevol particular, persona física o jurídica, la presentació de les referides alternatives tècniques sense subjecció a un termini, és intenció de la corporació municipal establir el termini màxim de tres mesos comptadors des de la publicació de la present convocatòria per a la presentació d'alternatives; si transcorre l'esmentat termini i no se'n presenten o les presentades no satisfan raonablement l'interés públic, l'Ajuntament de Benejúzar procedirà a ordenar l'àmbit descrit i adoptarà les mesures oportunes amb vista a la programació urbanística dels sòls que considere oportuns mitjançant el sistema de gestió directa o un altre que estime convenient.
  
Si es presenten alternatives, quedarà sense efecte el termini màxim establit, i es tramitaran estes d'acord amb la legislació autonòmica valenciana.
  
IV) Documentació, tramitació i adjudicació.
  
La documentació que cal presentar és l'establida en la Llei 6/1994, Reguladora de l'Activitat Urbanística, i normativa complementària per a les alternatives tècniques.
  
En tot cas i com s'ha dit, una vegada es presente una alternativa tècnica que inicialment complisca les exigències establides en les presents bases, es procedirà a la seua publicació i tramitació. La tramitació serà l'establida en la Llei 6/1994 per a esta mena d'actuacions.